ฟิทช์มองประกันชีวิตไทยมีแนวโน้มในการเติบโตสูง
ฟิทช์เรตติ้งชี้ธุรกิจประกันชีวิตของไทยมีแนวโน้มเติบโตสูง คาดอนาคตมีการควบรวมกิจการภายในอุตสาหกรรม
18 ส.ค. 2553

ฟิทช์เรตติ้งชี้ธุรกิจประกันชีวิตของไทยมีแนวโน้มเติบโตสูง คาดอนาคตมีการควบรวมกิจการภายในอุตสาหกรรม
บริษัท ฟิทช์ เรทติ้งส์ (ประเทศไทย) จำกัด แสดงความเห็นว่าอัตราการเติบโตที่สูงของอุตสาหกรรมประกันชีวิตของประเทศไทยในช่วง 2 – 3 ปีที่ผ่านมาน่าจะยังเป็นไปอย่างต่อเนื่อง ซึ่งเป็นผลจากปัจจัยสนับสนุนระยะยาว เช่น อัตราการทำประกันชีวิตต่อจำนวนประชากรยังที่คงอยู่ในระดับที่ต่ำและการขยายตัวของกลุ่มชนชั้นกลาง นอกจากนี้สิทธิพิเศษทางภาษีและการขายประกันชีวิตผ่านสาขาของธนาคาร ยังมีส่วนช่วยสนับสนุนการเติบโตของอุตสาหกรรม  
ในงานสัมมนาของฟิทช์เรื่องอุตสาหกรรมประกันชีวิตในประเทศไทย ซึ่งได้จัดขึ้นเป็นครั้งแรกที่กรุงเทพฯ ในวันนี้ นางนฤมล ชาญชนะวิวัฒน์ ผู้อำนวยการ ส่วนอุตสาหกรรมประกันของฟิทช์ กล่าวว่า “ฟิทช์คาดว่าอุตสาหกรรมประกันชีวิตจะยังคงมีผลการดำเนินงานที่แข็งแกร่งต่อเนื่อง จากการเติบโตของธุรกิจที่อยู่ในระดับสูงและแนวโน้มอัตราดอกเบี้ยที่ปรับตัวสูงขึ้น ฟิทช์ยังคาดว่าจะมีการควบรวมกิจการภายในอุตสาหกรรม หลังจากที่มีการประกาศใช้กฎเกณฑ์ในเรื่องของเงินกองทุนที่เข้มงวดมากขึ้น” 
เมื่อพิจารณาถึงอุตสาหกรรมประกันชีวิตในภูมิภาคเอเชีย ฟิทช์มองว่าบริษัทประกันชีวิตรายใหญ่ในประเทศจีนเริ่มที่จะมีนโยบายที่มุ่งเน้นการพัฒนาคุณภาพของกรมธรรม์มากกว่าการเพิ่มจำนวนธุรกรรม ซึ่งนโยบายดังกล่าวเป็นแนวทางหลักสำหรับอุตสาหกรรมในปี 2553 และจะเป็นปัจจัยสนับสนุนด้านเครดิตของบริษัทประกันชีวิต 
นายเจฟฟรี่ ลิว หัวหน้าส่วนอุตสาหกรรมประกันในภูมิภาคเอเชีย แปซิฟิค ของ ฟิทช์ เรทติ้งส์ กล่าวว่า “โอกาสในการลงทุนในช่องทางใหม่  อัตราดอกเบี้ยที่ปรับตัวเพิ่มขึ้น และกฎเกณฑ์ที่เน้นในด้านความแข็งแกร่งของเงินกองทุน จะเป็นปัจจัยบวกที่จะช่วยสนับสนุนอุตสาหกรรมประกันชีวิตในประเทศจีนในปี 2553” นอกจากนี้ มร. ลิว ยังได้กล่าวถึงความแข็งแกร่งของอุตสาหกรรมประกันชีวิตในประเทศอื่นในภูมิภาคเอเชีย 
เนื้อหาสำคัญอื่นๆ ของการสัมมนารวมถึงการกล่าวเปิดการสัมมนาโดยคุณชำเลือง ชาติสุวรรณ  รองเลขาธิการสำนักงานกำกับและส่งเสริมการประกอบธุรกิจประกันภัย ในเรื่องแนวทางการพัฒนาหลักเกณฑ์ในการกำกับดูแลอุตสาหกรรมประกันในประเทศไทย นอกจากนี้หนึ่งในผู้บรรยายหลักยังมี คุณสาระ ล่ำซำ ประธานเจ้าหน้าที่บริหารและกรรมการผู้จัดการ บริษัทเมืองไทยประกันชีวิต จำกัด และประธานสภาประกันภัยไทย ซึ่งได้มาบรรยายในหัวข้อความท้าทายและการพัฒนาของอุตสาหกรรมประกันชีวิตไทย 
ปัจจุบัน ฟิทช์มีการจัดอันดับเครดิตแก่บริษัทประกันกว่า 50 แห่งในภูมิภาคเอเชีย แปซิฟิค ซึ่งรวมถึง บริษัทอเมริกันอินเตอร์แนชชั่นแนลแอชชัวรันส์ จำกัด – ประเทศไทย (National Insurer Financial Strength (IFS) rating ‘AAA(tha)’) และ บริษัท เมืองไทยประกันชีวิต จำกัด (National IFS rating ‘AA(tha)’) แนวโน้มอันดับเครดิตของบริษัทประกันส่วนใหญ่ในภูมิภาคเอเชียมีแนวโน้มอันดับเครดิตมีเสถียรภาพ ยกเว้นบริษัทประกันชีวิตในประเทศญี่ปุ่น